DEONTOLOGIA PROGRAMELOR AUDIOVIZUALE

 

Pe măsură ce industria programelor audiovizuale se dezvoltă, din ce în ce mai multe state din lume sunt preocupate de deontologia acestor programe.

Multe ţări europene şi-au creat organisme, care supervizează activitatea audiovizualului.

De exemplu, în Franţa a fost depus la Senat, în data de 30 octombrie 1996 un proiect de lege pentru modificarea Codului comunicaţiei şi al cinema-ului, cu privire concretă asupra programelor audiovizuale.

Prin acest proiect de lege, vor creşte competenţele Consiliului Superior al Audiovizualului (C.S.A), iar în particular, se va întări rolul acestuia în domeniul deontologiei programelor

În acest proiect de lege apar noţiuni noi precum:

· deontologia programelor-faţă de codul în în vigoare, care folosea sintagma calitatea programelor

· protecţia vieţii particulare- faţă de codul codul în vigoare, care folosea numai sintagma demnitatea persoanei umane

· protecţia consumatorilor- este de asemenea un termen nou.

În Franţa, Consiliul Superior al Audiovizualului veghează la deontologia programelor, la protecţia copiilor şi adolescenţilor, la programarea emisiunilor. Totodată, noul proiect de lege va sublinia respectul pentru următoarele principii:

a) pluralism

b) corectitudinea informaţiilor

c) respectarea vieţii particulare

d) protecţia consumatorilor.

Sunt însă şi ţări europene, care nu au nici o autoritate autonomă de reglementare a activităţii audiovizualului.

SPANIA

Spania nu are un organism autonom, care să supervizeze activitatea audiovizualului. Cadrul juridic sub care se desăşoară această activitate este următorul :

I. Articolul 20 al Constituţiei prin care se garantează libertatea de exprimare şi prin care este exclusă orice formă de cenzură.

II. Legea din 10 ianuarie 1980 asupra Statutului radioului şi televiziunii, a consacrat principiul monopolului de stat.

Această lege enumeră punctele ce trebuie respectate, de sectorul public de televiziune:

a) obiectivitate

b) exactitate

c) imparţialitatea informaţiilor

d) distincţia între informaţie şi opinie

e) pluralism politic, religios, social, cultural şi lingvistic

f) protecţia onoarei, reputaţiei, vieţii particulare, precum şi a drepturilor recunoscute de Constituţie cetăţenilor

g) protecţia copiilor şi tineretului

h) absenţa discriminării pentru considerente de origine, naştere, rasă, sex, opinie sau alte condiţii de circumstanţă personală sau socială.

Monopolul statului s-a încheiat în anul 1983, prin crearea canalelor "autonome".

III. Legea din 1988 asupra televiziunii particulare impune respectul principiilor enumerate mai sus şi califică drept infracţiune deosebit de gravă, nerespectarea acestor principii.

În virtutea articoluiui 20 al Constituţiei, precum şi a Legii din 10 ianuarie 1980, a fost creată în cadrul Congresului Deputaţilor, Comisia parlamentară însărcinată cu controlul permanent al canalelor publice de televiziune. În realitate, supravegherea exercitată de această Comisie, se limitează, cele mai adesea, la şedinţele lunare de întrebări orale. Comisia se reuneşte, de regulă, o săptămână pe lună, în perioada sesiunilor, pentru a adresa întrebări Consiliului de administraţie sau directorului general al RT.V.E. Întrebările sunt depuse în scris, în zilele de marţi şi joi în săptămâna, care precede întâlnirea.

Ministerul comunicaţiilor, controlează societăţile particulare, conform legii, dar activitatea sa nu este prea susţinută. Deşi, nerespectarea principiilor deontologiei profesionale: exactitate, imparţialitate, pluralism, respectul vieţii particulare, protecţia tinerilor, nediscriminarea de către difuzorii de programe, constituie, conform Legii din 1988, asupra televiziunii particulare; o infracţiune foarte gravă, rareori sunt aplicate sancţiuni.

IV. Legea din 12 iulie 1994, privind "televiziunea fără frontiere" reia problema protecţiei minorilor şi prevede ca emisiunile "care atentează la sănătatea fizică şi mentală sau morală a minorilor", precum şi cele ce implică scene pornografice sau de violenţă excesivă, să nu fie difuzate, decât între orele 22-6 şi să nu facă obiectul unei reclame vizuale sau sonore.

În Spania, toţi difuzorii publici sau particulari au semnat în martie 1993, la iniţiativa Ministrului educaţiei, un acord asupra principiilor deontologice, privind protejarea copiilor contra violenţei, sexului, folosirii incorecte a limbajului, şi asupra consumului unor produse periculoase pentru sănătate.

GERMANIA

Cadrul juridic

Articolul 5 al Constituţiei garantează libertatea audiovizualului.

"( 1 )Fiecare are dreptul de a exprima şi difuza liber opiniile sale prin cuvânt, scris, imagine şi de a se informa de la sursele informaţionale disponibile. Libertatea presei, libertatea de a se informa prin radio, televiziune sau cinema sunt garantate. Nu există cenzură".

"(2)Aceste drepturi îşi regăsesc limitări în reglementări generale, dispoziţii juridice asupra protecţiei tinerilor şi în dreptul respectului onoarei personale."

Fiecare land adoptă legea proprie asupra audiovizualului cu respectarea principiilor generale, promulgate de Curtea Constituţională.

Societăţile publice ale audio-vizualului sunt independente de conducerile landurilor în care funcţionează.

Societăţile particulare sunt controlate de organisme publice autonome, aşa numitele Landesmedianstalten; în Germania, la nivel naţional, sunt în număr de 15, fiecare land creându-şi una, iar Brandenburg şi Berlin în perspectiva fuzionării, au creat una singură.

Directivele Landesmedianstalten au valoare de reglementare şi completează textele juridice ce vizează deontologia programelor, cu referire specială la protecţia copiilor. În anul 1986 a fost afirmată explicit posibilitatea că fiecare land să aibă libertatea de a opta pentru menţinerea unei organism public autonom sau pentru o formă de proprietate mixtă (şi de stat şi particulară) sau pentru coexistarea sistemului public cu cel privat.

În anul 1987, Landurile au semnat Contractul interlanduri, asupra ordinei de radiodifuziune, prin care sunt determinate principiile deontologiei generale a programelor.

În anul 1991, Contractul interlanduri asupra radiodifuziunii în Germania unită a fost semnat la 31 august 1991 şi a intrat în vigoare la 1 ianuarie 1992.

Autoreglarea joacă un rol esenţial în sectorul public german.

În absenţa legislaţiei federale generale, în această ţară, Curtea Constituţională a fixat curente de opinie din cadrul landului respectiv. De regulă, reprezentanţii societăţii civile (biserica, federaţiile patronale, sindicatele, camerele de comerţ şi industrie, asociaţiile de tineri, asociaţiile profesionale, asociaţii ale părinţilor, ale profesorilor, reprezintă 2/3 din numărul membrilor, iar numărul reprezentaţilor puterii politice 1/3). Compoziţia pluralistă a consiliilor reprezintă garanţia respectării deontologiei programelor.

Deontologia programelor implică:

a) pluralism

b) imparţialitate

Libertatea audiovizualului implică garantarea pluralismului.

Totuşi, sectorului particular nu i se poate impune nici respectarea unui evantai larg de programe şi nici un pluralism la fel de echilibrat ca serviciului public.

Art. 41 al Contractului interladuri, intrat în vigoare de la 1 ianuarie 1997, garantează pluralismul opiniilor, dar şi respectul convingerilor morale, religioase, filozofice ale persoanei.

Totodată este afirmată necesitatea independenţei şi obiectivităţii jurnaliştilor, insistând asupra obligaţiilor de a verifica veridicitatea informaţiilor, de a separa comentariile de informaţiile stricte.

Controlul, programelor a posteriori se poate face în urma unei plângeri a cetăţenilor sau din proprie iniţiativă.

Se pot aplica următoarele sancţiuni, în mod gradat:

a) avertisment 

b) suspendarea, retragerea autorizaţiei în caz de recidivă

c) infracţiunile înpotriva conduitei tinerilor pot fi şi sub formă de amendă, de ex, 500000 DEM

Componenta pluralistă a comisiilor reprezintă garanţia respectării deontologiei programelor.

În sectorul particular german, ca dealtfel în Ţările de Jos şi Italia, există un consens în interzicerea violenţei, pentru protecţia tinerilor.

Sectorul particular al audiovizualului în Germania este controlat de organisme publice autonome; fiecare land are câte unul. În general, acestea reflectă curentele de opinie din interiorul landului.

OLANDA

In această ţară, în anul 1987 a fost promulgată Legea asupra media, aplicabilă atât sectorului public cât şi sectorului particular.

Acest act normativ, nu conţine nici o dispoziţie privitoare la conţinutul programelor. Sunt însă prevederi referitoare la difuzarea înaintea orei 20 a filmelor interzise copiilor sub 12 ani sau înaintea orei 21 a filmelor interzise copiilor sub 16 ani.

În realitate, sunt constatate multe încălcări ale acestor prevederi.

Nu este exercitat, deasemenea, nici un control sistematic, a posteriori, asupra conţinutului programelor. Deşi, sunt primite plângeri, în fiecare an, la Comisariatul pentru media, până acum nu a fost dată nici o sancţiune.

În ultimul său raport de activitate publicat în anul 1995,Comisariatul pentru media a constatat că majoritatea difuzorilor de programe nu respectă dispoziţiile Legii asupra media.

În alte domenii, în afara protecţiei tinerilor, acest Comisariat nu intervine.

Începând cu anul 1967, sunt repartizaţi timpi de antenă asociaţiilor, care reprezintă un curent cultural, religios, social sau spiritual, în cadrul canalelor publice. Repartiţia se face proporţional cu numărul de abonaţi. De altfel, orice exces în programe, ar putea contribui la pierderea abonaţilor şi implicit la reducerea timpilor de antenă.

ITALIA

Legea MAMMI din 1990 a conferit GARANT-ului responsabilitatea asupra controlului şi supravegherii canalelor publice şi private de televiziune. În problema deontologiei programelor, rolul GARANT-ului apare limitat- el controlează a posteriori programele veghind ca protecţia minorilor să fie asigurată. Totodată, emite, la anumite intervale, recomandări asupra programelor.

Legea MAMMI impune tuturor difuzorilor publici şi particulari să respecte principiile generale ale deontologiei programelor:

· pluralismul 

· obiectivitate

· exhaustivitate

· imparţialitatea informaţiei

· disponibilitate pentru exprimarea pe post a diferitelor opinii politice, sociale, culturale şi religioase

· promovarea egalităţii între sexe

· eliminarea tuturor factorilor, care favorizează discriminarea sexuală în domeniul muncii.

Această lege, în mod expres, în articolul 15 conţine mai multe dispoziţii destinate protejării tinerilor, prin interdicţia de a difuza:

a) emisiuni susceptibile de a influenţa negativ dezvoltarea psihologică şi morală a minorilor

b) emisiuni care conţin scene pornografice sau violente

c) emisiuni care încurajează intoleranţa bazată pe diferenţele rasiale, sexuale, religioase sau naţionale

d) filme interzise tinerilor sub 18 ani sau care nu au primit viza pentru distribuţie. Comisia parlamentară de supraveghere a serviciilor de radio şi televiziune, creată în 1975, supraveghează şi felul cum programele canalelor publice de radio şi televiziune; respectă principiile generale de pluralism, obiectivitate, exhaaustivitate şi imparţialitate; Comisia nu dispune însă de puterea de a da sancţiuni

MAREA BRITANIE

Legea din 1990 asupra audiovizualului, a creat două autorităţi competente pentru controlul sectorului public şi particular: Broadcasting Standards Council şi Broadcasting Complaints Commission.

Principiile deontologiei profesionale, enunţate de lege, pentru supravegherea programelor canalelor particulare de televiziune sunt următoarele:

a) respectarea bunului gust, a decenţei

b) neincitarea la dezordine şi crimă,

c) prezentarea informaţiilor în mod exact şi imparţial, în special pentru subiectele, ce ar putea genera controverse politice sau sociale.

Competenţele celor două organisme se referă deci, la problemele violenţei şi sexului în media, şi totodată la păstrarea bunului gust şi a decenţei (inclusiv în problema calităţii limbajului).

Decenţa - vizează atentatele la viaţa particulară, corelată cu prezentarea exactă şi imparţială a faptelor şi informaţiilor.

Aceste două instanţe actualizează codurile de bună conduită, controlează a posteriori programele, realizează cercetări asupra conlinutului acestora, examinează plângerile primite. Ele deţin pârghii, pentru constrângerea contravenienţilor să difuzeze pe post avertismentele pronunţate asupra lor, de organismele mai sus amintite.

Comisia Televiziunii Independente atribuie licenţe societăţilor particulare, sub obligaţia juridică de a respecta codul deontologic al programelor, respectiv "bunul gust, decenţa, imparţialitatea şi abţinerea de la violenţă". Această Comisie poate cere de la canalele particulare, înregistrările tuturor emisiunilor. În cazul nerespectării prevederilor legale, poate aplica următorele sancţiuni:

a) avertisment 

b) obligaţia de a da publicităţii un mesaj de scuză

c) amendă ( 3% din totalul încasărilor publicitare sau 5% în caz de recidivă) 

d) reducerea duratei de concesionare

e) retragerea concesionării.

Broadcasting act din 1996, stabileşte necesitatea elaborării unui cod al bunei conduite în programele audiovizuale.

Uniunea Europeană

Directivele Consiliului Superior al Audiovizualului, din 3 octombrie 1989 vizând coordonarea diferitelor dispoziţii legislative, regulamentare şi administrative ale statelor membre, privind exercitarea activităţilor de radiodifuziune şi televiziune, denumite "Televiziunea fără frontiere" se referă în articolul 22 la deontologia programelor. Aceste dispoziţii privesc în mod determinant protecţia minorilor:

Consiliul veghează la monitorizarea programelor, care pot atenta la echilibrul fizic, mental sau moral al minorilor şi recomandă ca programele pentru adulţi să fie difuzate la ore sau prin mijloace tehnice speciale , încât minorii să nu le poată audia sau viziona.

Statele membre trebuie să vegheze ca emisiunile să nu conţină incitări la ură de rasă, sex, religie sau de naţionalitate. Sectorul audiovizual va promova cu prioritate cultura europeană.

Audiovizualul trebuie ferit de jocul cererii şi ofertei al economiei de piaţă, urmărind nobilul scop al protejării generaţiilor tinere de tentaţii facile, dar cu impact foarte mare asupra personalităţii lor.

Programul de activităţi, pentru anul 1995 în sectorul media, a fost definit prin deciziile politice adoptate la a 4-a Conferinţă ministerială europeană privind politica în comunicaţia de masă (Praga, 7-8 decembrie 1994). Aceste decizii au vizat următoarele subiecte:

· media într-o societate democratică

· viitorul serviciilor publice ale audiovizualului

· libertatea presei şi drepturilor omului

· încălcarea libertăţii presei

· plan de acţiune pentru fixarea obiectivelor Consiliului Europei, pe termen mediu în domeniul audiovizualului

Având în vedere dezvoltarea programelor audio-vizuale, precum şi diversificarea formelor de proprietate, atât publică, cât şi particulară, dar şi "cross- ownership", Consiliul Europei a elaborat o serie de recomandări.

La această Conferinţă, a fost activat Comitetul de experţi privind media şi pluralismul. Astfel, s-a constituit o reţea de corespondenţi naţionali a căror misiune este să informeze periodic asupra principalelor evoluţii din ţările respective. Datele furnizate de corespondenţi, vor permite acestuia să identifice dificultăţile particulare din fiecare ţară, dificultăţi ce impun elaborarea de instrumente juridice şi politice.

Declaraţia asupra media într-o societate democratică, adoptată de Conferinţa de la Praga, relevă preocuparea pentru prezenţa violenţei în programele audiovizuale şi implicit pentru impactul acesteia asupra publicului.

Conferinţa a subliniat expres necesitatea studierii, în colaborare de către profesionişti ai media şi alte autorităţi, a problemei intoleranţei, manifestate sub forma unui naţionalism agresiv, xenofobie, rasism, antisemitism.

La începutul anului 1995, un grup de specialişti asupra media şi intoleranţei din Consiliul Europei au elaborat un ansamblu de recomandări, ce vizează următoarele:

1. analiza discursului încărcat de ură

2. mijloace necesare pentru încurajarea profesioniştilor media de a contribui la dezvoltarea unui climat de intoleranţă

Grupul de specialişti a recomandat totodată elaborarea unor studii, asupra soluţiilor juridice internaţionale şi naţionale în problemele intoleranţei şi ale deontologiei profesionale, pentru anihilarea acestor manifestări.

